
Az orosz-ukrán háború hatása az élelmiszeriparra: egy hálózati megközelítés

Kulcsszavak: eseményelemzés; orosz-ukrán háború; élelmiszeripar; hálózatok
A dolgozat egy eseményelemzési keretben vizsgálja az orosz-ukrán háború kitörésének hatását élelmiszeripari vállalatok hozamaira globálisan. A kiszámított abnormális hozamok a válallatok napi tőzsdei hozam-adataiból származnak, ezeket a tanulmány mind aggregált formájukban, mind vállalati szintű regressziókban elemzi. A dolgozat két hipotézise a következő: 1) a vállalatok nagy részénél megfigyelhetők az esemény körüli negatív abnormális hozamok, 2) az orosz és ukrán piacokról a többi vállalat felé megfigyelt tovagyűrűzési hatások negatív irányba erősítik az abnormális hozamokat. A tovagyűrűzési hatás itt egy páronkénti Granger-oksági kapcsolatokra épülő hálózati szerkezetből becsülhető. Az eredmények mindkét hipotézist alátámasztják: szignifikáns negatív abnormális hozamok figyelhetők meg ágazati és régiós bontás szerint is; valamint a regressziós elemzésben a tovagyűrűzási hatás együtthatója negatív és szignifikáns, egyéb, gyakran alkalmazott vállalati szintű pénzügyi mutatókkal való kontrollálás után is.



